“መደመር”መፅሃፍ በተለያዩ ከተሞች ተመረቀ
መፅሃፉ በተመሳሳይ ከአዲስ አበባ በተጨማሪ በ30 የክልል ከተሞች በዛሬው ዕለት ለምረቃ በቅቷል፡፡ምረቃው ከተካሄደባቸው ከተሞች መካከል አዳማ፣ ጅማ፣ ባሌ፣ቦረና፣ ባህር ዳር፣ ሀዋሳ፣ ድሬዳዋ፣ ጋምቤላ፣ አሶሳ፣ ጅግጅጋ፣ ሰመራ እና ሀረር ከተሞች ይገኙበታል፡፡በነቀምቴ ከተማ እየተካሄደ ባለው የመጽሃፍ ምርቃ ላይ የኦሮሚያ ክልል ምክትል ርእሰ መስተዳድር አቶ ሽመልስ አብዲሳን ጨምሮ ከፍተኛ የክልሉ የመንግስት የስራ ኃላፊዎች እና የከተማዋ ነዋሪዎች ተገኝተዋል።በተመሳሳይ በጅማ ከተማ እየተካሄደ ባለው የምረቃ ስነ ስርዓት ላይም የገቢዎች ሚኒስትር ወይዘሮ አዳነች አቤቤን ጨምሮ ጨምሮ የመንግስት የስራ ኃላፊዎች እና የከተማዋ ነዋሪዎች ተሳተፊ ሆነዋል፡፡በተመሳሳይ “መደመር” መፅሃፍ በሀዋሳ ሚሊኒየም አዳራሽ ተመርቋል፡፡ የደቡብ ክልል ምክትል ርዕሰ መስተዳድር አቶ ርስቱ ይርዳው እና የሰላም ሚኒስትር ወይዘሮ ሙፈሪያት ካሚልን ጨምሮ ሌሎች የክልሉ ከፍተኛ የስራ ሃላፊዎች በተገኙበት ነው መፅሃፉ የተመረቀው፡፡በጠቅላይ ሚኒስትር ዶ/ር አብይ የተፃፈው "መደመር" መፅሀፍ በጎንደር ከተማም ተመርቋል፡፡በምረቃ ስርአቱ ላይ የተገኙት በሚኒስትር ማዕረግ የኢህአዴግ አደረጃጀት ዘርፍ ሀላፊ አቶ ተፈራ ደርበው መፅሐፉ ስለሀገራዊ ለውጡ በቂ ግልፅነትና መግባባት የሚፈጥር እንደሆነ ጠቅሰዋል፡፡በምረቃ ስነስርዓቱ ላይ የፌደራልና የክልል ባለስልጣናት፣ ነዋሪዎችና የሀይማኖት አባቶች ተገኝተዋል።በተጨማሪም መፅሃፉ በጅግጅጋ፣ ጋምቤላ፣ ሐረርና ድሬዳዋ ከተሞችም በዛሬው ዕለት ለምረቃ በቅቷል፡፡